Predkladacia správa

Nové znenie Návrhu nariadenia vlády Slovenskej republiky o Akreditačnej komisii (ďalej len „návrh nariadenia“) sa predkladá na rokovanie vlády podľa § 82 ods. 7 zákona č. 131/2002 Z. z. o vysokých školách a o zmene a doplnení niektorých zákonov (ďalej len „zákon“) s úpravami po prerokovaní v Legislatívnej rade vlády SR dňa 18. 2. 2003.

Akreditačná komisia je poradný orgán vlády Slovenskej republiky, ktorý sleduje, posudzuje a nezávisle hodnotí  kvalitu vzdelávacej, výskumnej, vývojovej, umeleckej a ďalšej tvorivej činnosti vysokých škôl a napomáha jej zvyšovanie.
 
Návrh nariadenia upravuje zriadenie Akreditačnej komisie, spôsob výberu jej členov, postup pri výkone pôsobnosti komisie ako aj spôsob podávania a podrobnejší obsah žiadostí a podklady pre činnosť komisie. 

Návrh nariadenia priamo nemá vplyv na štátny rozpočet. Návrh nariadenia nemá finančný, ekonomický, environmentálny vplyv ani vplyv na zamestnanosť. 

Návrh nariadenia bol vzatý na vedomie ako informácia na rokovaní Rady hospodárskej a sociálnej dohody SR. Návrh bol v súlade so zákonom prerokovaný aj v orgánoch reprezentácie vysokých škôl (Rada vysokých škôl, Študentská rada vysokých škôl, Slovenská rektorská konferencia).

Návrh nariadenia bol zaslaný na vonkajšie pripomienkové konanie. Dvadsať pripomienkujúcich subjektov uplatnilo rôzne pripomienky, najmä legislatívneho charakteru. Ostatné pripomienkujúce subjekty oznámili, že pripomienky nemajú. Všetky zásadné a oprávnené pripomienky boli do návrhu nariadenia zapracované. 

Predkladateľ návrhu nariadenia vyhlasuje, že návrh nariadenia sa predkladá bez rozporov a je v súlade so zákonom, Ústavou Slovenskej republiky a ostatnými právnymi predpismi Slovenskej republiky ako aj s medzinárodnými záväzkami Slovenskej republiky.

	Schválenie návrhu nariadenia v čo najskoršom čase je nutné, lebo bez neho nemôže Akreditačná komisia vykonávať svoju činnosť v celom rozsahu stanovenom zákonom, čo ovplyvňuje aj výkon niektorých činností vysokých škôl.